Hva skjer når kongen er syk i Malaysia? Her er svar på fire sentrale spørsmål.
Hva skjer når kong Harald reiser privat? Hvem ivaretar helsen hans? Kan kronprins Haakon dra for å besøke ham? Og hva om det verste skulle skje?  Kong Harald (87) er på øya Langkawi. Det er en nesten 20 timers flyreise unna Norge. Han er innlagt på sykehus med en infeksjon. Onsdag opplyste det malaysiske sykehuset at kongens helsetilstand er stabil. Utenriksdepartementet bekrefter at den norske ambassaden i Kuala Lumpur har kontakt med Slottet. Her er fire spørsmål og svar om hva som skjer når den norske kongen blir syk i utlandet: Forrige uke var det vinterferie fra statsråd. Fredag denne uken er det kronprins Haakon som leder statsråd som kronprinsregent. Det gjør han hvis kongen er syk eller er på privat reise. Hva er forskjellen mellom private- og offentlige reiser? Offentlige oppdrag: På slike reiser følges kongen av et større apparat. Det finansieres av staten. Det er Utenriksdepartementet som planlegger og organiserer reisene i samarbeid med hoffet. I tillegg ledsages ofte kongen av ministre og en næringslivsdelegasjon. Kongen følges også av politifolk, en eller flere adjutanter og flere fra hoffet.  På statsbesøk har kongen også med seg sin egen lege. Private reiser: Da er det litt annerledes. At kongeparet reiser privat, innebærer at de ikke har et offisielt program. Men det betyr heller ikke at de reiser alene.  Hoffet bistår kongeparet også privat. Kongeparet har en egen stab. Det er normalt at én eller to fra staben reiser sammen med dem. I tillegg kommer livvakter og adjutanten som er en yrkesoffiser.  Det er ikke vanlig at legen er med på private reiser, men nå er kongens lege kommet til Malaysia. Den norske ambassaden i landet kongen besøker, er kjent med reisen. Ambassadens oppgave er å ha en medisinsk beredskap.  I utgangspunktet er det ikke standard å ha med helsepersonell.  Men Aftenposten er kjent med at kongen har hatt noe bistand fra norsk helsepersonell på private reiser både nå og tidligere. Hvem betaler for kongens innleggelse i Malaysia? Private reiser bekostes med private midler.  Kronprinsparet har ikke avbrutt et offisielt oppdrag på Finse til tross for at kongen er syk. Besøket hos Røde Kors var planlagt.  Men kan kronprinsen og kongen være på ferie i utlandet samtidig? Ja, det kan de. Da flagges det med statsflagget på Slottet. Ifølge grunnloven kan statsrådet styre riket i sånne situasjoner. Det betyr at det er statsministeren som er øverste sjef.  Det betyr altså at kronprinsen kan reise til utlandet dersom kongen blir alvorlig syk der.  Kilder Aftenposten har snakket med, tror likevel at kongehuset tenker konstitusjonelt i situasjoner hvor kongen skulle bli alvorlig syk. Det betyr at kronprinsen vil bli værende i Norge og er mer tilgjengelig. Uavhengig av hvor kongen befinner seg: Når en monark går bort, overtar den neste i samme øyeblikk. Herav uttrykket Kongen er død – Leve Kongen. Det skriver kongehuset på sine nettsider.  Men overgangen ledsages også av en rekke seremonielle elementer. Kongens ed til Grunnloven er den viktigste av disse. Dette er en ed som den nye kongen avlegger i Stortinget.  På slottet er protokollene for det meste klare. Disse planene regulerer hva som skjer i ulike situasjoner – også når kongen går bort.
Kong Harald er på sykehus i Malaysia, men tilstanden er stabil.  Private reiser av kongeparet finansieres privat. Kongen kan ha assistanse fra hoffet og livvakter. Legen er vanligvis ikke med.  Kronprins Haakon kan reise ut av landet samtidig som kongen er syk i utlandet. 